KOMMISSIONENS AFGØRELSE

af 17. december 2021

om anvisning til den centrale administrator for EU-transaktionsjournalen om at opføre de nationale tildelingstabeller for Belgien, Tyskland, Grækenland, Kroatien, Letland, Ungarn, Nederlandene, Polen, Finland og Sverige i EU-transaktionsjournalen

2022/C 77/02

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Kommissionens delegerede forordning (EU) 2019/1122 af 12. marts 2019 om supplerende regler til Europa-Parlamentets og Rådets direktiv 2003/87/EF for så vidt angår driften af EU-registret (1), særlig artikel 46, stk. 2, og

ud fra følgende betragtninger:

(1) Medlemsstaterne har fremsendt listen over anlæg på deres område til Kommissionen i overensstemmelse med artikel 11, stk. 1, i Europa-Parlamentets og Rådets direktiv 2003/87/EF (2).

(2) I overensstemmelse med artikel 2 i Kommissionens afgørelse (EU) 2021/355 (3) gjorde Kommissionen ikke indsigelse, hvad angår listerne over de anlæg, der er omfattet af direktiv 2003/87/EF, som Belgien, Bulgarien, Tjekkiet, Danmark, Tyskland, Estland, Irland, Grækenland, Spanien, Frankrig, Kroatien, Italien, Cypern, Letland, Litauen, Luxembourg, Ungarn, Nederlandene, Østrig, Polen, Portugal, Rumænien, Slovenien, Slovakiet, Finland og Sverige havde forelagt, undtagen som fastsat i afgørelsens artikel 1 og i bilagene dertil.

(3) Medlemsstaterne fastlagde og meddelte de foreløbige årlige antal gratiskvoter pr. anlæg på grundlag af de reviderede benchmarkværdier fastlagt i Kommissionens gennemførelsesforordning (EU) 2021/447 (4) i overensstemmelse med artikel 14, stk. 5, i Kommissionens delegerede forordning (EU) 2019/331 (5).

(4) I artikel 1 i Kommissionens gennemførelsesafgørelse (EU) 2021/927 (6) blev det fastsat, at der ikke skulle foretages justeringer af de foreløbige årlige antal gratiskvoter i henhold til artikel 10a, stk. 5, i direktiv 2003/87/EF, eftersom efterspørgslen ikke oversteg den maksimale mængde.

(5) Ved brev af 27. oktober 2021 meddelte Belgien ændringer af sin nationale tildelingstabel. Ændringerne vedrørte anlæg BE-215020, BE-204193, BE-215022, BE-215200, BE-215240, BE-276, BE-215060 og BE-215220, der var medtaget i den oprindelige nationale tildelingstabel med deres midlertidige identifikationsnummer i registret. Belgien meddelte de nye, permanente numre. Desuden korrigerede Belgien den mængde varme, der blev produceret med risiko for kulstoflækage på anlæg BE-256, hvorfor det foreløbige endelige antal gratiskvoter blev korrigeret.

(6) Ved brev af 18. november 2021 meddelte Tyskland ændringer af sin nationale tildelingstabel. Anlæg DE-79 korrigerede de årlige aktivitetsniveauer for delinstallationen grå cementklinker og det beregnede historiske aktivitetsniveau. Varmebalancen for anlæg DE-531 blev korrigeret, eftersom der blev forbrugt mere varme importeret fra installationer, der ikke var omfattet af emissionshandelssystemet (ETS), til den produktbenchmarkede delinstallation. Desuden blev varmebalancen for anlæg DE-950 korrigeret, eftersom en del af varmen ikke var rapporteret som eksport til ETS-installationer. Operatørerne af anlæg DE-1480 og DE-206010 frafaldt deres ansøgning om gratiskvoter. Anlæg DE-new-14611-0017 blev indført i systemet efter opdelingen af det etablerede anlæg DE-205246 i to anlæg. Opdelingen fandt sted, efter at Tyskland havde meddelt de nationale gennemførelsesforanstaltninger den 31. september 2019, og var ikke medtaget i den nationale tildelingstabel, som derfor bør korrigeres.

(7) Ved brev af 15. oktober 2021 meddelte Grækenland en korrektion af sin nationale tildelingstabel for så vidt angår anlæg GR-203127. Anlæg GR-203073 var fusioneret med anlæg GR-203127, men imidlertid var kun data vedrørende det første anlæg blevet meddelt i de endelige nationale gennemførelsesforanstaltninger, og det endelige årlige antal kvoter var derfor ikke korrekt. Grækenland korrigerede sin nationale tildelingstabel ved at ajourføre de data, der vedrører det nye fusionerede anlæg.

(8) Ved brev af 4. oktober 2021 meddelte Kroatien en korrektion af sin nationale tildelingstabel. Anlæg HR-205907 var ved en fejl blevet medtaget i den nationale tildelingstabel, men er udelukket fra ETS i medfør af artikel 27.

(9) Ved brev af 10. november 2021 meddelte Letland korrektioner af sin nationale tildelingstabel for så vidt angår identifikationsnummeret for anlæg LV-204013, LV-114 og LV-206234.

(10) Ungarn meddelte korrektioner af sin nationale tildelingstabel, fordi denne ved en fejl ikke var i overensstemmelse med de meddelte endelige nationale gennemførelsesforanstaltninger. Den nationale tildelingstabel blev erstattet af den korrekte tabel. Ungarn meddelte de nødvendige ændringer ved brev af 15. november 2021.

(11) Ved brev af 5. november 2021 meddelte Nederlandene en korrektion af sin nationale tildelingstabel. Ændringen vedrørte anlæg NL-99. Nederlandene havde opdaget fejl i beregningen af det historiske aktivitetsniveau for delinstallationen raffinaderiprodukter, navnlig i forbindelse med CO2-vægtede ton.

(12) Ved brev af 24. november 2021 meddelte Polen en korrektion af sin nationale tildelingstabel vedrørende anlæg PL-208182. Polen korrigerede opdelingen af den producerede varme i delinstallationer med risiko for kulstoflækage og delinstallationer uden risiko for kulstoflækage.

(13) Ved brev af 26. november 2021 meddelte Finland korrektioner af sin nationale tildelingstabel. Anlæg FI-12, FI- 207707, FI-236, FI-239, FI-398, FI-450, FI-457, FI-458, FI-477, FI-632 og FI-650 havde meddelt forkert varmebalance for så vidt angår varme, der er berettiget henholdsvis ikke berettiget til gratistildeling. Finland korrigerede de meddelte varmeværdier og dermed også de historiske aktivitetsniveauer.

(14) Ved brev af 22. november 2021 meddelte Sverige korrektioner af sin nationale tildelingstabel. Korrektionerne vedrørende anlæg SE-350 omhandlede de meddelte værdier for elforbrug, der anvendes til beregningen af faktoren for udveksling af elektrisk energi. Korrektionerne vedrørende anlæg SE-426 omhandlede fejl i fastslåelsen af CWT-værdier for propylenfremstilling. Hvad angår anlæg SE-428 havde operatøren ikke meddelt ikkecoated karton i adt-enheder (6 % vandindhold), men i stedet meddelt den ikkecoatede karton med en fugtighed på 1,2-1,4 %. Hvad angår anlæg SE-812 var status vedrørende elproduktion fejlagtigt meddelt som »Falsk«, hvor det skulle have været »Sand«.

(15) De meddelte nationale tildelingstabeller er i overensstemmelse direktiv 2003/87/EF, delegeret forordning (EU) 2019/331 og afgørelse (EU) 2021/355 —

BESTEMT FØLGENDE:

Eneste artikel Den centrale administrator for EU-transaktionsjournalen gives anvisning om at indføre de korrigerede nationale tildelingstabeller for Belgien, Tyskland, Grækenland, Kroatien, Letland, Ungarn, Nederlandene, Polen, Finland og Sverige med de endelige antal foreløbige gratistildelinger af emissionskvoter for perioden 2021-2025, jf. bilaget, i EU-transaktionsjournalen.

Udfærdiget i Bruxelles, den 17. december 2021. På Kommissionens vegne Frans TIMMERMANS Ledende næstformand

(1) EUT L 177 af 2.7.2019, s. 3.

(2) Europa-Parlamentets og Rådets direktiv 2003/87/EF af 13. oktober 2003 om et system for handel med kvoter for drivhusgasemissioner i Unionen og om ændring af Rådets direktiv 96/61/EF (EUT L 275 af 25.10.2003, s. 32).

(3) Kommissionens afgørelse (EU) 2021/355 af 25. februar 2021 om nationale gennemførelsesforanstaltninger vedrørende midlertidig gratistildeling af drivhusgasemissionskvoter i overensstemmelse med artikel 11, stk. 3, i Europa-Parlamentets og Rådets direktiv 2003/87/EF (EUT L 68 af 26.2.2021, s. 221).

(4) Kommissionens gennemførelsesforordning (EU) 2021/447 af 12. marts 2021 om fastsættelse af reviderede benchmarkværdier for gratistildeling af emissionskvoter for perioden fra 2021 til 2025 i henhold til artikel 10a, stk. 2, i Europa-Parlamentets og Rådets direktiv 2003/87/EF (EUT L 87 af 15.3.2021, s. 29).

(5) Kommissionens delegerede forordning (EU) 2019/331 af 19. december 2018 om fastlæggelse af midlertidige EU-regler for harmoniseret gratistildeling af emissionskvoter i henhold til artikel 10a i Europa-Parlamentets og Rådets direktiv 2003/87/EF (EUT L 59 af 27.2.2019, s. 8).

(6) Kommissionens gennemførelsesafgørelse (EU) 2021/927 af 31. maj 2021 om fastlæggelse af den harmoniserede tværsektorielle korrektionsfaktor for justeringen af gratistildelingen af emissionskvoter for perioden 2021-2025 (EUT L 203 af 9.6.2021, s. 14).